KIRJALLINEN KYSYMYS P-3925/02 esittäjä(t): Cristina Gutiérrez-Cortines (PPE-DE) komissiolle. Kilpailu.



Virallinen lehti nro 161 E , 10/07/2003 s. 0165 - 0165



KIRJALLINEN KYSYMYS P-3925/02 esittäjä(t): Cristina Gutiérrez-Cortines (PPE-DE) komissiolle (9. tammikuuta 2003) Aihe: Kilpailu Yhteisön sitruunantuotantoala elää vaikeita aikoja, ja tämä lähinnä sen vuoksi, että EU on tehnyt liian suuria myönnytyksiä kolmansista maista peräisin oleville tuotteille. Tämän lisäksi hedelmä- ja vihannesalan yhteisen markkinajärjestelyn viimeisimmällä uudistamisella ei ole ollut juurikaan vaikutusta sitruunantuottajien organisaatiokapasiteettiin sellaisissa maissa kuin Espanja, jossa vain 20 prosenttia tuotannosta kanavoituu organisaatioiden kautta. EU aikoo lähiaikoina muuttaa elintarvikkeiden muista lisäaineista kuin väri- ja makeutusaineista annettua direktiiviä 95/2/EY(1). Eräässä muutosdirektiivin alustavassa luonnoksessa Euroopan komissio ehdottaa synteettisesti saadun sitruunahapon (E 330) korvaamista sitruunamehulla, joka on ravinto-ominaisuuksiltaan paljon terveellisempää. Tällöin voitaisiin myös käyttää hyväksi huomattavaa määrää ylijäämäsitruunoita. Valitettavasti komissio on kuitenkin muuttanut alkuperäistä ehdotustaan ja ottanut takaisin käyttöön keinotekoisen lisäaineen, jota elintarvike- ja virvoitusjuomateollisuus käyttävät makeutusaineena. Onko komissio samaa mieltä, että direktiivin 95/2/EY muuttaminen olisi oivallinen tilaisuus ratkaista osa näistä ongelmista ja että samalla voitaisiin tarjota kuluttajille terveellisempi vaihtoehto, kun EU nykyisin pyrkii muutenkin parantamaan tuotteiden laatua ja turvallisuutta? Aikooko komissio ehdottaa toimenpiteitä yhteisen markkinajärjestelyn toimivuuden parantamiseksi, kun alaa seuraavan kerran uudistetaan? (1) EYVL L 61, 18.3.1995, s. 1. Franz Fischlerin komission puolesta antama vastaus (31. tammikuuta 2003) Sitruunahapon (E 330) käyttöä elintarvikkeissa säännellään elintarvikkeiden muista lisäaineista kuin väri- tai makeutusaineista 20 päivänä helmikuuta 1995 annetulla Euroopan parlamentin ja neuvoston direktiivillä 95/2/EY. Elintarvikkeita käsittelevä tiedekomitea on arvioinut sitruunahapon turvallisuutta ja päätynyt siihen, että sitruunahapon käyttö elintarvikkeissa on turvallista. Näin ollen ei ole olemassa mitään turvallisuuteen liittyvää syytä, jolla voitaisiin perustella sitruunahapon käyttämättä jättäminen elintarvikkeissa. Elintarvikkeiden lisäaineiden käyttö elintarviketuotannossa on vapaaehtoista, ja kuluttajille ilmoitetaan käytöstä pakkausmerkinnöissä. Elintarvikkeiden valmistajat voivat halutessaan korvata sitruunahapon sitruunamehulla. Monet eurooppalaiset elintarviketuottajat ovat kuitenkin toistaiseksi käyttäneet mieluummin sitruunahappoa, koska sen käytöstä koituu teknologisia etuja sitruunamehun käyttöön verrattuna. Kuten parlamentin 5. heinäkuuta 2001 antamassa päätöslauselmassa ja kesäkuussa 2002 annetuissa Espanjan puheenjohtajuuskauden päätelmissä vaadittiin, komissio aikoo ehdottaa vuoden 2003 toisella vuosipuoliskolla parannuksia hedelmä- ja vihannesalan yhteiseen markkinajärjestelyyn liittyviin nykyisiin sääntöihin. Yksi tärkeimmistä kysymyksistä, jonka komissio aikoo ottaa esiin ehdotuksissaan, koskee hedelmä- ja vihannesalan, sitruunat mukaan luettuina, tarjonnan organisointia ja keskittämistä.